**VSESLOVENSKI ROYAL RANGERS TABOR LETOS V OBČINI ROGAŠOVCI**

Društvo skavtov Royal Rangers deluje v več rodovih v različnih koncih Slovenije. Največji dogodek oziroma vrhunec vsakega leta pa je poletni tabor, ko se vsi rodovi zberemo skupaj. V veliko veselje nam je bilo, da smo lahko letos izvedli vseslovenski RR tabor v občini Rogašovci, kjer ima tudi sedež naš prekmurski rod.

Tabor je potekal od 8. do 12. avgusta na športnih površinah pri osnovni šoli. Zbralo se nas je skupno skoraj 100 Rangerjev (udeležencev in vodij) iz cele Slovenije, imeli pa smo tudi udeleženca iz Hrvaške in udeleženko iz Črne gore.

V tem tednu smo Royal Rangerji preživeli ves teden v naravi, spali v šotorih, si kuhali obroke na tabornem ognju, imeli različne športne in druge pustolovske aktivnosti prilagojene starostni skupini otrok. Med njimi naj omenim pohod do Čebeljega gradiča z ogledom živali, spuščanje po silosu kmetije Kuzmič, pohod do jezera v Kraščih, kjer so si udeleženci naredili lastne čolne iz vej in čolne na jezeru tudi preizkusili, različne ustvarjalne delavnice in še veliko drugega.

Seveda pa tudi ni manjkalo petje krščanski pesmi in duhovno sporočilo iz Svetega pisma. Osrednja tema letošnjega tabora je bila ODNOS. Dobri odnosi so zelo pomembni tako v družinah, vzgojno-izobraževalnih inštitucijah, na delovnih mestih, med sosedi in ljudmi nasploh….Med vsemi odnosi pa je najpomembnejši odnos z Bogom, kateremu smo namenili največ pozornosti.

Zahvaljujemo se občini Rogašovci in vodstvu šole za gostoljubje in dovoljenje, da koristimo v namen tabora športna igrišča, slačilnice ter prav tako šolsko telovadnico. Prav tako gre zahvala pridnim gospodinjam iz Nuskove, ki so nas razvajale z domačimi dobrotami ter kmetiji Kuzmič, ki so sponzorirali mesne izdelke, tako da ni zmanjkalo moči za vse zanimive aktivnosti. Domov smo se vrnili utrujeni in polni lepih spominov.